钦定古今图书集成/理学汇编/文学典/第105卷 > 郑晓
## 钦定古今图书集成/理学汇编/文学典/第105卷 > 郑晓

按《嘉兴府志》：“晓字窒甫，嘉靖壬午解元，明年登第，授
职方主事。考览九边地形及士马虚实强弱之数，为
《图志》三十卷。议大礼与永嘉左杖阙下，大同卒杀巡
抚，当事请宥之，晓疏毋轻赦，以滋后患。不报。寻以艰
去，家居者八年。世宗特起废，调考功。严嵩子世蕃以
治中求为尚宝丞，晓以非故事谢弗予。嵩怒，密疏抗”
上市恩，诏贬和州判官。世蕃遂迁尚宝丞。晓至和，日
夜访民所欲恶，次第罢行。民大悦。历升亚卿，兼佥都
御史，巡抚凤阳。会倭寇深入，江、淮运道为梗。晓选民
兵御之于通、泰诸处，斩级九百馀。又筑三里闸以通漕渠，开湖柜以兴水利。寻迁南京吏部尚书。未发，世
宗以晓知兵，特旨留为右都御史，协理戎政。奏罢诸
军工役者又二。改刑部尚书。论锦衣所治狱多失实，
而五城御史受民讼非旧制，与嵩议不合，遂忤旨，落
职家居，角巾布衣，见者不知其为“名卿。”卒，复原官。穆
宗改元，赐祭葬，赠太子少保，谥端简。晓学问淹博，经
济宏深。所著有《吾学编》、古言今言、奏议、文集诸经解
行世。子履惇有传。履隼，以荫历官南刑部。端简曾孙
端引，贡生，博学嗜古，佐胡震亨等修邑乘。《盐邑志林》
板藏其家。端简族孙炜，方正不苟取予，以一经授门
人。其后子孙业儒登科甲者比比云。